Գևորգ Խուդինյան

Գևորգ Սարգսի Խուդինյան (), հայ պատմաբան, պատմական գիտությունների դոկտոր, խմբագիր։

Կենսագրություն 
Ծնվել է 1958 թվականի օգոստոսի 6-ին, Վրացական ԽՍՀ-ի Չանախչի գյուղում։ 1975 թվականին ավարտել է Ալավերդի քաղաքի Սայաթ-Նովայի անվան միջնակարգ դպրոցը։ 1976-1981 թվականներին սովորել է ԵՊՀ Պատմության ֆակուլտետում, որն ավարտել է գերազանցության դիպլոմով։ 1981-1984 թվականներին ուսանել է ԵՊՀ Պատմության ֆակուլտետի ասպիրանտուրայում։ 1989 թվականին պաշտպանել է թեկնածուական ատենախոսություն «1870-1880 թթ. հայ ազգային-ազատագրական շարժման խորհրդային պատմագրությունը» խորագրով։ Մինչև 1995 թվականը աշխատել է ԵՊՀ Պատմության ֆակուլտետում, այնուհետև՝ ՀՀ ԳԱԱ Պատմության ինստիտուտում, որի առաջատար գիտաշխատողներից է։ 2005 թվականին պաշտպանել է դոկտորական ատենախոսություն «Հայ Յեղափոխական Դաշնակցության ձևավորման գործընթացը, գործունեությունը, գաղափարախոսությունը (ակունքներից մինչև 1895 թվականի վերջերը)» խորագրով։ 2009 թվականից «Վէմ» գիտական հանդեսի խմբագիրն է։ Հեղինակ է շուրջ 100 աշխատությունների (մենագրություններ, հոդվածներ, թեզիսներ)։ Գիտական հետաքրքրությունների շրջանակում են 19-րդ դարի վերջի և 20-րդ դարի սկզբի հայ ազգային - ազատագրական պայքարի, Հայ ազգային կուսակցությունների, Հայկական հարցի, հայ հասարակական - քաղաքական մտքի պատմության հիմնախնդիրները։

Երկեր 
 Խուդինյան Գևորգ, Հայ Յեղափոխական Դաշնակցության ծնունդը, Երևան, 2000, 227 էջ։
 Խուդինյան Գևորգ, Հայաստանյայց առաքելական եկեղեցին և հայ ազգային կուսակցությունները 1889-1891 թվականներին,  «Էջմիածին» ամսագիր, 2003, թիւ Է., էջ 72-79։
 Ազգային և ազգային - պետական գաղափարախոսություն։ «Նորավանք» գիտակրթական հիմնադրամ, Երևան, «Բավիղ», 2003։
 ՀՅ Դաշնակցության պատմության խեղաթյուրման վերջին փորձերը։ Երևան,ՀՅԴ, 2005 (համահեղինակ)։
 Խուդինյան Գևորգ, ՀՅԴ առաջին ընդհանուր ժողովը, Երևան, 1992, 32 էջ։
 Խուդինյան Գևորգ, ՀՅ Դաշնակցության քննական պատմություն (ակունքներից մինչև 1895 թվականի վերջերը), Երևան, 2006, 439 էջ։ - http://www.arfd.info/hy/docs/G%20Khutinian%20-%20HHD%20Qnnakan%20Patmutyun.pdf 
 Խուդինյան Գևորգ, Սարգիս Կուկունյան, Լրաբեր Հասարակական գիտությունների», Երևան, ՀԽՍՀ ԳԱ, 1989, թիվ 11, էջ 24-35։
 Ովքեր են սպանել Ջեմալ փաշային։ Թիֆլիս- 1922. Երևան- 1978 / Մ. Այվազյան, առաջաբան՝ Հ. Այվազյան, խմբ.՝ Գ. Խուդինյան, Երկրորդ լրամշակված հրատարակություն, Երևան, Ֆենոմեն, 2016։
 Արարատի 1926-1930 թթ. ապստամբությունը թուրք-քրդական և հայ քրդական հարաբերությունների ու տարածաշրջանային զարգացումների համածիրում։ Երևան, ՀՀ ԳԱԱ պատմության ինստիտուտ, 2017։

Գրականություն
Երևանի պետական համալսարանի 90-ամյա պատմության ֆակուլտետը, խմբ. Էդ. Գ. Մինասյան, Երևան, ԵՊՀ, 2009, էջ 354։

Ծանոթագրություններ 

Հայ պատմաբաններ
Օգոստոսի 6 ծնունդներ
ԵՊՀ պատմության ֆակուլտետի շրջանավարտներ
Հայ խմբագիրներ
Պատմական գիտությունների դոկտորներ
ՀՅԴ անդամներ